Englantilais-ranskalainen pienriistan ajokoira

Englantilais-ranskalainen pienriistan ajokoira () on ajaviin koiriin kuuluva koirarotu. Se tunnettiin aiemmin pelkkänä anglo-françaisena. 

 Ulkonäkö 
Rakenne on tasapainoinen ja kiinteä. Silmät ovat suuret ja lempeät, väriltään ruskeat. Korvat ovat keskipitkät, hieman kiertyneet ja hieman silmälinjan alapuolelle kiinnittyneet. Häntä on keskipitkä ja melko ohut. Säkäkorkeus vaihtelee 48-56 cm välillä. Lyhyt, sileä ja tiheä karvapeite voi olla joko kolmi- tai kaksivärinen: valko-musta punaruskein merkein tai valko-oranssi. Ensiksi mainitulla tulee aina olla musta kirsu ja jälkimmäisellä tupakanruskea.Rotumääritelmä: Englantilais-ranskalainen pienriistan ajokoira. Suomen Kennelliitto. Haettu 1.1.2021.

 Luonne ja käyttäytyminen 
Rotu on osoittautunut metsästyksen lisäksi myös miellyttäväksi perhekoiraksi - vähän varautuneeksi, mutta muuten auliiksi ja tottelevaiseksi. On hyvin mahdollista, että tämän arvokkaan ja rauhallisen koiran suosio seurakoirana piankin kasvaa.

 Alkuperä 
Tämä rotu on isojen englantilais-ranskalaisten ajokoirien pienennetty muunnos, joka kehitettiin 1970-luvulla kun ranskalaisia ajokoiria, etupäässä chien d’artois'ia ja beagle-harrieria, risteytettiin beaglen kanssa. Sitä on käytetty lähinnä kaniinin, fasaanin ja viiriäisen metsästykseen.Morris, Desmond. Dogs - The Ultimate Dictionary of Over 1000 Dog Breeds, s. 72–73. Trafalgar Square, 2008: North Pomfret, Vermont. Rodun kehityksen alkuvaiheessa esiintyi toisinaan karkeakarvaisia pentuja, mutta tätä turkinlaatua ei nykyisin tavata. Desmond Morris mainitsee kirjassaan myös valko-mustan värimuunnoksen, mutta sitä ei nykyinen rotumääritelmä tunne. FCI hyväksyi rodumääritelmän vuonna 1983..Anglo-Français de Petite Venerie. Fédération Cynologique Internationale. Haettu 2.1.2021.

 Lähteet 

Luokka:FCI 6 Ajavat ja jäljestävät koirat
Luokka:Ajokoirat
Luokka:Ranskalaiset koirarodut